google/wiki40b huggingface dataset:
Marc Chagall

Biografi

Marc vokste opp som den eldste av ni søsken i en tett sammenknyttet familie av jødisk herkomst. Denne perioden av hans liv blir beskrevet som lykkelig, men fattig. Senere refererer Chagall ofte til denne tiden i sine kunstverk.
Han begynte å studere maleri i 1906. I 1907 flyttet han til St. Petersburg hvor han begynte på kunstskole. 1908 - 1910 studerte han under Leon Bakst. Dette var en vanskelig tid for Chagall – jødiske beboere kunne bare bo i St. Petersburg med en spesiell tillatelse, og Chagall ble fengslet for en kort periode. Han ble i St. Petersburg til 1910, men besøkte ofte sin hjemby. Her møtte han i 1909 sin fremtidige kone, Bella Rosenfeld.
Etter at han ble kjent som kunstner, forlot han St. Petersburg og bosatte seg i Paris for å være nær kunstnermiljøet i Montparnasse.
Chagall var aktiv under den russiske revolusjonen i 1917. Han og Bella flyttet til Moskva i 1920, men hans politiske idealer viste seg ikke å være helt forenlige med sovjetstyret og i 1923 flyttet paret tilbake til Paris.
Med 2. verdenskrig og deportasjonen av jøder som fulgte den tyske okkupasjonen, måtte Chagall og hans familie flykte fra Paris. Kunsten hans var allerede i 1937 blitt inndratt og stilt ut på Entartete Kunst-utstillingen i München. I 1941 bosatte de seg i USA.
I 1944 døde Bella. I 1946 returnerte han til Europa, og Frankrike. Nå begynte han også å jobbe med skulpturer.
I 1952 giftet Chagall seg på nytt med Valentina Brodsky (1905–93).

Kunst

Chagall hentet mye inspirasjon fra hviterussisk kultur. Han fremstilte også mange bibelske temaer; en refleksjon over hans jødiske herkomst. I 60- og 70- årene var Chagall involvert i flere store prosjekter som involverte det offentlige rom, og utsmykninger av både sivile og religiøse bygninger.
Chagalls arbeider passer i flere av de moderne kunst kategoriene. Han var involvert i avant-garde bevegelser i Paris. 
På 50-tallet gjenoppdaget Chagall den vitale energien i farger. Hans arbeider i denne perioden har temaer som er inspirert av kjærlighet og glede ved livet.
Det er mange referanser til barndommen hans i arbeidene hans. Selv om han i disse ofte ignorerer de uroligheter han opplevde. Chagall plasserte ofte seg selv i sine verk – ofte med sin kone – som en som observerer verden; en fargerik verden som om den blir sett på gjennom et farget vindu. Noen tolker "The White Crucifixion" som en motstand mot regimet til Stalin og nazistenes holocaust.
Med utgangspunkt i barneårenes småbymiljø i Vitebsk, har Chagall malt i en lyrisk, naivistisk stil, som omkring 1925 fikk et sterkere innslag av surrealistisk drømmestemning. Hans farger har en dyp glød med klanger av blått, fiolett og rødt.
Bildene til Chagall har glade, sterke og klare farger. Motivene er ofte av dyr, kjærestepar og musikanter. Bildene kan karakteriseres som en blanding av fantasi, drøm, visjoner, virkelighet og religion, der hans jødiske bakgrunn spiller en viktig rolle.
Både hans jødiske avstamning og bildestilen bidro til at han ble erklært entartet. Der er registrert i alt 8 beslaglagte bilder fra flere kunstmuseer.
Han ble tildelt Wolfprisen i 1981.
Rio Grande (Ildlandet)

Historie

Byen tok form på slutten av 1800-tallet, da sauebønder begynte  å slå seg ned på denne delen av Storøya.  Her ved elveosen av elven Rio Grande var det både gode beitemarker, godt drikkevann og fri tilgang til kysten. Offisielt ble byen grunnlagt den 11. juli 1921. Myndighetene ønsket på den tiden å gjøre Rio Grande til et jordbruksentrum.
Den første tiden ble landet delt mellom noen få familier med store eiendommer. Dette endret seg i 1925, da det kom en ny jordbruksreform. Nå ble storfedrift den viktigste økonomiske aktiviteten i området. 
Folketallet har vokst raskt i byen siden 1980-tallet. Det kommer av at myndighetene har gitt gunstige skatteforhold for innbyggerne i Rio Grande for å støtte opp om mer industri. Det har dukket opp mange industrielle virksomheter her, særlig produsenter av elektronisk utstyr, som bærbare PC-er. Frem til 2006 ble disse varene alltid importert til Argentina, men i 2010 ble 42 % av varemarkene dekket av virksomheter fra Rio Grande og Vicente López. Lønnsnivået i byen er også relativt høyt, noe som tiltrekker seg mange industriarbeidere fra Argentina og andre søramerikanske land. 
Byen har internasjonal flyplass.
Det afrikanske partiet for Guinea-Bissau og Kapp Verdes uavhengighet

Det afrikanske partiet for Guinea-Bissau og Kapp Verdes uavhengighet (portugisisk: Partido Africano da Independência da Guiné e Cabo Verde), eller PAIGC er et politisk parti i Guinea-Bissau. I Guinea-Bissaus parlamentsvalg i 2004 ble partiet landets største parti med 31,4% av stemmene og 45 av 102 seter i parlamentet.
Partiet ble stiftet i det som var Portugisisk Guinea av marxisten Amílcar Cabral i 1956, med mål å oppnå uavhengighet for Kapp Verde og Portugisisk Guinea (i dag Guinea-Bissau).
Mercado de La Merced

Mercado de la Merced er Mexico bys største tradisjonelle marked. Det befinner seg i den østlige delen av byens historiske sentrum. Området, som er kjent som La Merced, har vært forbundet med kommersiell aktivitet siden begynnelsen av kolonitida, da kjøpmenn kom hit fra andre deler av Ny-Spania.
Ved markedet ligger Merced metrostasjon på Mexico bys metro sin Linje 1.
Le Havre

Restaureringen 1945-64

Etter krigen begynte arbeidet med å gjenoppbygge byen. Arbeidet med bykjernen og dens funksjoner for handel, kultur og administrasjon ble gjennomført etter en plan utarbeidet fra 1944 av et team med den modernistiske arkitekten Auguste Perret (1874–1954) som leder.
Arbeidet regnes som enestående fordi det er helhetlig tenkt og gjennomført, etter en plan som både gjenspeiler de historiske sporene etter den gamle byen, og tar i bruk nye ideer om byplanlegging og byggeteknikk. Man tok i bruk prefabrikkerte elementer, faste modulstørrelser (en modulenhet utgjorde 6,24 m) og en målrettet bruk av betongkonstruksjoner.
Saint-Joseph-kirken ble innviet i 1964, og avrundet restaureringsperioden.
I juli 2005 ble byplanen oppført på UNESCOs Verdensarv-liste.
Fitjadalen

Fitjadalen er en dal som ligger nord for Øystese i Kvam herad. I sydenden av dalen ligger Fitjadalsvatnet hvor man fritt kan fiske etter ørret. Derimot behøves det fiskekort for å fiske i elvene.
Tradisjonelt har Fitjadalen vært sommerbeite for husdyr, men er i dag et hytteområde og utgangspunkt for både kortere lokale turer og toppturer. En kjent lokal turløype er «Sogestien» som går i flatt terreng rundt vannet, med omtrent halvparten på en gammel sti og halvparten på asfaltert bilvei. I løypen er det satt opp 27 opplysingsskilt hvor man kan lese om livet i Fitjadalen i tidligere tider.
Rhabdodryas

Utseende

En middelsstor til stor, bredvinget, ensfarget gul sommerfugl.
På vingenes underside er det en smal, rett, rødlig tverrstripe.

Levevis

Larvene lever på Pentaclethra macroloba (erteblomstfamilien).

Utbredelse

Arten er utbredt fra Mexico i nord sørover gjennom store deler av Mellom- og Sør-Amerika til Argentina i sør.
Siddis trim og turnforening

Siddis Trim og Turnforening er en turnforening i Stavanger i området siddis. Turnklubben trener både på St. svithun vgs og i Turnhallen i Stavanger. Turnklubben ble stiftet i 2004 og har økt antall turnere hvert år. Turnforeningen har både konkurranseturnere, aerobic-grupper, barnegym og Turnskole. Mange talenter i turnklubben.
Sofie Cappelen

Karriere

Cappelen debuterte som skuespiller 6 år gammel i NRKs julekalender Vertshuset den Gyldne hale, var senere med i flere barne-TV produksjoner, også som danser i Jorunn Kirkenærs barneballett. 12 år gammel spilte hun hovedrollen Rikke Eriksen i spillefilmen Aldri mer 13! (1996) og ble med i Midt i Smørøyets skuespillergruppe. I 2003 spilte hun den kvinnelige hovedrollen Inga i den israelske TV-filmen Halleluja (2003). Cappelen hadde en sentral rolle i Hotel Cæsar som Victoria Lunde fra starten av, men sluttet i 2004 da hun flyttet til New York City hvor hun studerte Method Acting ved Lee Strasberg Theatre and Film Institute i tre år. Seerne fikk et kort gjensyn med Victoria i 2009 før Cappelen forlot serien for godt i 2010. I 2011 utga Cappelen barneboken Godnattareglen og ble med dette 6. generasjon forlegger i Cappelen-familien. Inspirert av forskningsrapporten PCB på Svalbard forfattet Cappelen barneboken Bjørnis og de røde prikkene, som senere også er blitt oversatt til engelsk Bjorny and the red dust. Sofie Cappelen studerer nå ved Universitetet i Oslo og er snart utdannet psykolog.
Marcelo Díaz

Landslaget

11. november 2011 fikk han sin første landskamp for Chile mot Uruguay.
Han ble tatt ut til Fotball-VM 2014 i Brasil .
Han ble tatt ut i Chiles tropp til FIFA Confederations Cup 2017 i Russland.
XS

Program

XS: Kultur ble ledet av Aleksander Herresthal og handlet om film, litteratur, teater, musikk og kunst. XS: Kultur skulle også vise fram nye talenter i kulturlivet. Gjester inbefattet kjente personer som Linn Skåber, Trond Fausa Aurvåg, Kristopher Schau, Harald Zwart, Herman Willis, Lars Saabye Christensen, Bertine Zetlitz og Bjarne Melgaard. Programmet fikk kritikk i media etter å sendt Prodigys musikkvideo "Smack my bitch up" usensurert, som den første kringkasteren i Europa. Det hadde en varighet på 50 minutter og gikk på onsdager. Programmet hadde premiere 17. september 1997 og gikk til 15. desember 1997.
XS: Nytelse ble ledet av Peace Camilla Sundvoll og handlet om kjærlighet og sex, reiser og rus, skjønnhet og åndelig nytelse. Sundvoll hadde et panel som skulle prate om dette. Programmet hadde lave seertall, noe av grunnen var sendetiden, men også at det tok opp tabubelagte emner. Det varte i 50 minutter og ble sendt på tirsdager. Programmet hadde premiere 16. september 1997 og gikk til 16. desember 1997.
XS: Sport ble ledet av Hege Austheim og tok for seg alternativ sport. Programleder hadde selv bakgrunn som redaktør av snowboard-magasinet Fjøl. Det varte i 50 minutter og gikk på mandager. Programmet hadde premiere 15. september 1997 og gikk til 15. desember 1997.
XS: Trend ble ledet av «Genitalia», en homofil performancegruppe bestående av Reidar Engesbak, Torgeir Karlsen og Christian Bjørnæs. Dette programmet skapte en del røre etter at de viste klipp fra den erotiske nazifilmen Salon Kitty. Innslaget høstet sterke reaksjoner fra jøder i Norge. Programmet hadde en varighet på 50 minutter og gikk på torsdager. Det hadde premiere den 25. september 1997 og ble avsluttet 23. desember 1997.
XS: Musikk var et musikkprogram på 30 minutter som i hovedsak sendte musikkvideoer. Det gikk både mandager, tirsdager, onsdager og torsdager. Det ble sendt fra 1998 og erstattet alle de andre programmene.

Seertall

Programmet hadde jevnt over lave seertall og det var også årsaken til at det ble nedlagt. I slutten av november hadde for eksempel Trend med Genitalia 33 000 seere, mens Nytelse var helt nede i 18 000.
Karbondatering

Utvikling

Metoden ble utviklet av den amerikanske kjemikeren Willard Frank Libby på slutten av 1940-tallet. Libby hadde sammen med andre vitenskapsmenn forsket på kosmisk stråling under andre verdenskrig. De fant ut at partiklene som stadig bombarderer jorden produserer nøytroner, som igjen reagerer med nitrogenatomer og danner karbonisotopene ¹⁴C, eller radiokarbon. Disse isotopene har åtte nøytroner i kjernen istedenfor seks som i vanlig karbon, ¹²C. De er derfor ustabile, noe som resulterer i at mengden radioaktivitet reduseres med en kjent hastighet. Libby antslo at halveringstiden var 5 568 år, noe som senere ble justert til 5 730 (+/- 30)år. Noe av det største Libby oppnådde var å lage et redskap for å måle mengden ¹⁴C. Mengden av isotopen er svært liten til å begynne med, og synkende med tiden. Libby fant ut at hvert ¹⁴C-atom reduseres ved betastråling, noe han klarte å måle med en geigerteller. Dette er fremdeles prinsippet i moderne ¹⁴C-datering.
Ustabile varianter av karbon dannes konstant i øvre lag av atmosfæren. Disse tas opp av planter, og ¹⁴C spres dermed videre i næringskjeden. Hver gang en geigerteller gir fra seg et klikk i kontakt med en organisme, registrerer den at den ustabile kjernen til en slik isotop slipper det ekstra nøytronet den tok imot i øvre luftlag. Når vi slutter å spise, eller et tre dør, blir mengden karbon låst, betastrålingen fra C-14 reduseres tilsvarende med C-14s reduksjon. Ved hjelp av ¹⁴C-datering kunne man bevise at likkledet fra Torino var et falskneri, ettersom karbonet i linet først hadde tapt seg fra 1300-tallet.

Feilkilder og presentasjon av resultater

Det finnes en rekke feilkilder i forbindelse med C-14 datering. For eksempel kan ujevn bakgrunnsstråling eller tellefeil føre til unøyaktigheter. En datering vil derfor alltid følges av et tall som utgjør en feilmargin. En prøve vil for eksempel kunne komme ut med formuleringen 3500±100 BP. Det første tallet er året BP (Before Present). Det neste tallet utgjør en feilmargin som er statistisk regnet ut. Karbondateringer kan kalibreres med dendrokronologiske data for å gjøre dateringen enda mer nøyaktig. Dette betyr at prøven kalibreres til «historiske» årstall, altså kalenderår.
I Norge dateres ¹⁴C-prøver ved Laboratoriet for Radiologisk Datering ved Norges teknisk-naturvitenskapelige universitet i Trondheim.
Syrianos

Liv

Lite er kjent om livet til Syrianos. Han var sønn av den ellers ukjente Filoxenos og stammet fra Alexandria. Etter grunnleggende utdanning i hjembyen, begynte han å studere filosofi under Plutark fra Athen, som var skolark ved Platons nyplatonske akademi. Da Plutark døde, overtok Syrianos stillingen som skolens leder. På denne tida ble han lærer for den unge Proklos som i sin tur overtok etter Syrianos. 
Syrianos fikk sterk innflytelse på eleven Proklos. De etterfølgende nyplatonikerne i Athen betraktet ham som en autoritet og gav ham tilnavnet «den store».

Verk

Av Syrianus' store produksjon er lite bevart, viktigst er kommentarer til bøkene Beta (III), Gamma (IV), og Mu og Nu (XIII–XIV) av Aristotles' Metafysikken. 
Tapt er blant annet er en Homer-kommentar i sju bøker, skrifter over gudeverdenen hos Homer og om orfisk teologi, en utlegning i ti bind om overensstemmelser hos Orfeus, Pythagoras og Platon med tanke på Oraklet, en kommentar til Platons Politeia i ti bind, og annet.
Omar Elabdellaoui

Manchester City

Etter å ha spilt for den norske klubben Skeid, meldte Elabdellaoui overgang til den engelske klubben Manchester City som 16-åring i 2008. Scott Sellars, en trener for klubbens U-18 lag, sa i et intervju med TV 2 at Elabdellaoui hadde en stor fremtid. Elabdellaoui imponerte på akademiet, og fikk som belønning et nummer i førstelagstroppen før 2010-11 sesongen. Han satt også på benken under City sin kamp mot Juventus i Europa League den 16. desember 2010.
Tallsystem

Det finnes en rekke tallsystemer som er og har vært i bruk. De mest kjente er romertallene og desimalltallene/titallsystemet, som er i bruk i dag. Det finnes også en del tallsystemer som brukes i sammenheng med datamaskiner som totallsystemet/binærtall, åttetallsystemet, sekstentallsystemet og 64-tallsystemet. Tallsystemet vi bruker i dagliglivet er titallsystemet. Det vil si et tallsystem bygget opp av tierpotenser. For eksempel er tallet 100 = 10². Tallsystemet som brukes i databehandling er det såkalte totallsystemet (binære tall). Tallene i dette systemet bygges opp av toerpotenser. For eksempel er tallet 8 = 2³ Det finnes også andre tallsystemer, som tolvtallsystemet (dusin) og sekstitallsystemet (brukes i beregninger av tid og vinkler).  Symbolene som tallene i et tallsystem skrives med kalles siffer eller talltegn.

Historiske tallsystemer

Det finnes en rekke tallsystemer som ikke lenger er i bruk, eller som brukes mest av historiske årsaker.  Et eksempel på dette er det romerske tallsystemet.  Aztekerne og mayaene brukte et 20-tallsystem og sumererne brukte et 60-tallsystem (seksagesimalsystemet).

Omgjøring av tall i ett tallsystem til det tilsvarende tallet i titallsystemet

For å gjøre om et tall i f.eks. et totallssystem til det tilsvarende tallet i et titallssystem må tallet multipliseres med en toerpotens. Størrelsen på potensen bestemmes av verdien av sifferet i tallet (altså tierplassen, hundreplassem osv). Tallet 1011 (i et totallssystem) vil da bli 1*2³ + 0*2² + 1*2 + 1*2° = 11 i et titallssytem. Det samme gjør du med et utgangspunkt i f.eks. et tolvtallsystem, bare med potenser av tallet 12 istedenfor toerpotenser.

Omgjøring av tall i titallsystemet til det tilsvarende tallet i et annet tallsystem

For å gjøre om et tall i titallsystemet til det tilsvarende tallet i et annet tallsystem, må tallet deles med den gjeldende potensen helt til det når 0, og alle rester må taes i betraktning. For eksempel vil tallet 83 (i titallsystemet) regnes om på denne måten, for å gjøre det om til totallsystemet:
83:2 blir 41, med rest 1,
41:2 blir 20, med rest 1,
20:2 blir 10, med rest 0,
10:2 blir  5, med rest 0,
 5:2 blir  2, med rest 1,
 2:2 blir  1, med rest 0,
 1:2 blir  0, med rest 1.
For å finne hva tallet 83 (i titallsystemet) blir i totallsystemet, begynner vi med restene nedenifra. Tallet blir dermed 1010011 i totallsystemet. Hvis et tall skal gjøres om til det tilsvarende tallet i f.eks femtallsystemet, må man dele tallet på 5:
83:5 blir 16, med rest 3,
16:5 blir  3, med rest 1,
 3:5 blir  0, med rest 3.
Altså blir dette 313 i femtallsystemet.
Melatonin

Melatonin er kroppens søvnhormon. 
Melatonin dannes av serotonin og skilles ut av epifysen, også kalt konglekjertelen eller pinealkjertelen. Denne utskillelsen skjer under mørke; melatonin kalles også for mørkehormonet. Når lys treffer øynene, brytes melatoninet i blodet ned og utskillelsen stanser. Melatonin er sagt å ha en effekt på såkalte vinterdepresjoner da utskillelsen av melatonin varer i flere timer om vinteren enn om sommeren, og dette kan medføre trøtthet og slapphet. Enkel behandling med lys, til rette tidspunkt, kan motvirke dette, ved at melatonin da brytes ned. 
Melatonin har i tillegg en virkning som antioksidant, og forsterker immunsystemet ved å øke produksjonen av hvite blodlegemer, såkalte T-celler. Melatonin har også innflytelse på sexlyst hos noen dyrearter. Hos dyr som reproduserer om sommeren, har melatonin en hindrende (inhiberende) effekt på utskillelsen av LH og FSH fra adenohypofysen, slik at sexlysten reduseres. For dyr som reproduserer om vinteren, er effekten motsatt.
Hormonet var først isolert av professor Aaron B. Lerner ved Yale i 1958.
Melatoninreseptorer synes å være viktig i mekanismer for læring og hukommelse hos mus, og melatonin kan endre elektrofysiologiske prosesser knyttet til hukommelse, slik som langsiktig potensering (LTP). 
Mens melatonin i mange land er et håndkjøpspreparat (eks. USA og Canada), er det i Norge reseptbelagt. Det brukes i små doser (oftest 2 mg. depottabletter) i behandling av døgnrytmeforstyrrelser, ofte i kombinasjon med lysterapi. I så måte hevder noen forskere at melatonin kan hjelpe for flere former av hodepine, som for eksempel den alvorlige hjernelidelsen klasehodepine og migrene.
Preparatet Circadin markedsføres blant annet i Norge og er en depottablett som inneholder 2 mg melatonin. Den er indisert som monoterapi til kortvarig behandling av primær insomnia karakterisert ved dårlig søvnkvalitet hos pasienter som er 55 år og eldre.

Melatonin i planter

Melatonin har blitt identifisert i mange planter, inkludert matrem (Tanacetum parthenium), og prikkperikum (Hypericum perforatum).
HTC Tempo

HTC Tempo er en Windows Mobile-basert mobiltelefon (smartphone) som ble produsert av HTC. Den ble lansert i oktober 2005.
Den er også solgt som i-mate SP5m, Qtek 8300 og SDA (USA).
Edla Freij

Utdannelse

Etter å ha utdannet seg til teknisk tegner ble hun ansatt ved Norsk Hydro på Herøya i Porsgrunn. Hun fikk deretter en stilling ved Hydros hovedkontor i Oslo. Etter å ha flyttet til Oslo tok hun et kurs ved Statens håndverks- og kunstindustriskole (SHKS), og bestemte seg for å bli student på heltid. Hun var student ved SHKS' keramikklinje fra 1966 til 1971, med Jens von der Lippe som hovedlærer. I 1970 hadde hun et opphold i studiene ved SHKS, og dro da til Wien. Hun vendte tilbake til Wien etter å ha tatt diplomeksamen ved SHKS i 1971, og studerte da fem semestre hos Heinz Leinfellner ved Hochschule für angewandte Kunst in Wien. Ved siden av studiene i Wien livnærte hun seg som teknisk tegner ved et arkitektkontor. Hun ble boende i Wien frem til 1976; i 1974 mottok hun et østerriksk statsstipend for kunstnere.

Kunstnerisk virke

I 1969 var hun praktikant ved Hadeland Glassverk som en del av studiet ved SHKS. Fabrikken ønsket å beholde henne utover praktikantperioden, og hun fikk ett års permisjon fra SHKS. Hun var tilbake ved glassverket i 1976, og fra 1979 til 1982 var hun produktutviklingssjef for Hadeland. Fra 1992 til 1996 var hun produktutviklingskonsulent ved Randsfjord Glassverk.
I 1996 flyttet hun tilbake til Porsgrunn, og bestemte seg for å utforske forming i voks; en teknikk hun hadde stiftet bekjentskap med da hun bodde i Wien. Etter en studiereise for å utforske teknikken etablerte hun verkstedet «Den Lille Bien Voksst» i fødebyen. Hun nedla verkstedet i 2015.
Sommeren 2015 holdt Nøstetangen norsk glassmuseum på Hokksund en retrospektiv utstillling av Freijs arbeider.
Tormodståtten

Tormodståtten (norrønt Þormóðar þáttr eller Þormóðar þáttr Kolbrúnarskáld) er en tått, en kort islendingesaga fra 1200-tallet. Historien er en variant eller videreføring av historien i Fosterbrødrenes saga, og foregår på Island og i Norge ca år 1020–1030. Den handler om skalden Tormod Kolbrunarskald (ca 997-1030), som falt sammen med Olav den hellige i Slaget på Stiklestad. Tåtten gir et litt annet bilde av Tormods liv enn sagaen gjør; den forteller at han først var hos den danske kong Knut før han oppsøkte kong Olav i Norge, og den gir en mer oppkavet versjon av det første møtet mellom Tormod og Olav.  
Tåtten er kjent fra Flateyarbok og fra Den større saga om Olav Tryggvason. Tåtten er to ganger utgitt på norsk. Først som en integrert del av Soga um fosterbrørne (Olav Røkke, 1933) og senere skilt ut fra sagaen men utgitt sammen med denne i Soga um fosterbrørne og Tormodståtten (Jan Ragnar Hagland, 1978)
En beretning om blindhet

Sammendrag

En beretning om blindhet er historien om et uforklart utbrudd av blindhet som rammer nesten alle innbyggerne i en navnløs by, og det sosiale sammenbruddet som følger. Blindheten sprer seg hurtig og skaper panikk. Myndighetene prøver å begrense pandemien og bruker stadig mer undertrykkende virkemidler for å holde orden i et samfunn i oppløsning. Romanen følger en gruppe personer som er blant de første som blir rammet; en lege og hans hustru, flere av legens pasienter og andre personer som tilfeldighetene har ført sammen. Gruppen holder sammen som en slags familie i kampen for å overleve, godt hjulpet av at legens hustru på uforklart vis har unngått å bli rammet av blindheten.

Oppfølger

I 2004 skrev Saramago en oppfølger med tittelen En beretning om klarsyn (originaltittel: Ensaio sobre a Lucidez). Handlingen i den nye romanen finner sted i det samme navnløse landet som den første romanen, og flere av de samme personene er med.

Filmatisering

Filmen Blindhet (2008) er en filmatisering av Saramagos roman.
Ephraim Chambers

Ephraim Chambers (født ca. 1680, død 15. mai 1740) var en britisk skribent og encyklopedist. Han er særlig kjent for leksikonet Cyclopaedia, or Universal Dictionary of Arts and Sciences.
Chambers var født i Kendal i Westmorland i England omkring 1680. Lite er kjent om hans unge år, annet enn at han som lærling hos en globusmaker i London mellom 1714 og 1721 fikk ideen til Cyclopaedia. Etter å ha begynt på sitt store verk viet han seg helt til skriving. Han ordna seg med kontor og bolig på Gray's Inn i London, og bodde der resten av livet.
Første utgave av Cyclopaedia kom i to bind i 1728. Den ble seinere gjenutgitt i utvida utgaver flere ganger. Chambers Cyclopedia gav inspirasjon til de franske encyklopedistene Denis Diderot og Jean le Rond d'Alembert, etter at verket var kommet i fransk oversettelse i 1743-1745.
I tillegg til arbeidet med leksikonet skrev Chambers for The Literary Magazine (1735–1736), et tidsskrift som fortrinnsvis brakte bokkritikker. Trolig redigerte han også tidsskriftet. Han huskes også som oversetter av fransk naturvitenskapelig faglitteratur til engelsk.
Ephraim Chambers er gravlagt ved Westminster Abbey.